b"\n_START_ARTICLE_\nLavanify miolaka\n_START_SECTION_\nDescobriment i context\n_START_PARAGRAPH_\nEs descobriren dues dents de Lavanify el 1995\xe2\x80\x931996 durant expedicions conjuntes de la Universitat Estatal de Nova York, la Universitat de Stony Brook i la Universitat d'Antananarivo a la formaci\xc3\xb3 de Maevarano, un jaciment situat al nord-oest de Madagascar i que data del Cretaci superior (principalment el Maastrichti\xc3\xa0, fa entre 70,6 i fa 65,5 milions d'anys). Les dues dents foren trobades a localitats diferents d'una unitat de la formaci\xc3\xb3 de Maevarano, composta de gres blanc i ubicada a prop del poblet de Berivotra. Les dents foren dipositades a les col\xc2\xb7leccions de la Universitat d'Antananarivo (esp\xc3\xa8cimen UA 8653) i del Museu Field d'Hist\xc3\xb2ria Natural (esp\xc3\xa8cimen FMNH PM 59520). David Krause\xc2\xa0et\xc2\xa0al. descrigueren Lavanify miolaka i un sudamer\xc3\xadcid de l'\xc3\x8dndia al qual no donaren nom en un article publicat l'any 1997 a Nature. El nom gen\xc3\xa8ric Lavanify significa \xc2\xabdent llarga\xc2\xbb en malgaix, mentre que el nom espec\xc3\xadfic miolaka significa \xc2\xabcorba\xc2\xbb en la mateixa llengua. Ambd\xc3\xb3s noms es refereixen a la forma de la dent._NEWLINE_Els gondwanateris s\xc3\xb3n un petit grup de mam\xc3\xadfers de filiaci\xc3\xb3 incerta que visqueren des del Cretaci superior fins a l'Eoc\xc3\xa8 als continents sorgits de Gondwana. Quan foren descoberts a la d\xc3\xa8cada del 1980, inicialment es cregu\xc3\xa9 que eren xenartres, \xc3\xa9s a dir, membres del mateix grup que els peresosos, armadillos i porcs formiguers d'avui en dia. Tanmateix, els estudis posteriors o b\xc3\xa9 han afavorit la teoria d'una relaci\xc3\xb3 amb els multituberculats (un grup divers de mam\xc3\xadfers f\xc3\xb2ssils) o b\xc3\xa9 han deixat la posici\xc3\xb3 filogen\xc3\xa8tica dels gondwanateris com a pregunta oberta. Els ferugliot\xc3\xa8rids foren gondwanateris de corona baixa que visqueren entre el Campani\xc3\xa0 i el Maastrichti\xc3\xa0 a l'Argentina. Tots els altres gondwanateris, incloent-hi L. miolaka, s\xc3\xb3n classificats com a sudamer\xc3\xadcids i es distingeixen per les seves dents de corona alta (hipsodonts). Aquesta fam\xc3\xadlia inclou Gondwanatherium (Campani\xc3\xa0-Maastrichti\xc3\xa0 de l'Argentina), Sudamerica (Paleoc\xc3\xa8 de l'Argentina), Lavanify, almenys una esp\xc3\xa8cie del Maastrichti\xc3\xa0 de l'\xc3\x8dndia, una esp\xc3\xa8cie encara no anomenada de l'Eoc\xc3\xa8 de l'Ant\xc3\xa0rtida i un possible gondwanateri encara per anomenar, TNM 02067 (Cretaci de Tanz\xc3\xa0nia). Krause et\xc2\xa0al. suggeriren que el parent m\xc3\xa9s proper de Lavanify era el sudamer\xc3\xadcid indi, que en aquell temps encara no havia rebut nom. El 2007, aquest animal fou descrit de manera independent per dos equips diferents encap\xc3\xa7alats per G.P. Wilson i G.V.R. Prasad, que li donaren els noms Dakshina i Bhattherium, respectivament. Com que aquest \xc3\xbaltim nom fou el primer a ser publicat, \xc3\xa9s considerat el nom correcte del g\xc3\xa8nere. Ambd\xc3\xb3s equips estaven d'acord sobre la relaci\xc3\xb3 entre L. miolaka i l'animal indi. Els gondwanateris han estat interpretats o b\xc3\xa9 com animals que s'alimentaven d'arrels, escor\xc3\xa7a i vegetaci\xc3\xb3 abrasiva, o b\xc3\xa9 com els primers mam\xc3\xadfers menjadors d'herba._NEWLINE_S'han trobat altres mam\xc3\xadfers del Cretaci superior de Madagascar, la majoria associats a dents a\xc3\xafllades. Hi ha un possible segon gondwanateri representat per una dent m\xc3\xa9s gran i de corona m\xc3\xa9s baixa que les de L. miolaka, mentre que una altra dent de corona encara m\xc3\xa9s baixa tamb\xc3\xa9 podria pert\xc3\xa0nyer a un gondwanateri. Hi ha una molar inferior denominada UA 8699 que podria ser d'un metateri o un euteri, aix\xc3\xad com un fragment de molar assignable als multituberculats. Finalment, hi ha un mam\xc3\xadfer que encara est\xc3\xa0 per descriure i que \xc3\xa9s conegut a partir d'un esquelet bastant complet. La fauna tamb\xc3\xa9 inclou crocodiliformes, dinosaures i altres tipus d'animals.\n_START_SECTION_\nDescripci\xc3\xb3\n_START_PARAGRAPH_\nL. miolaka \xc3\xa9s conegut a partir d'una dent molariforme completa (UA 8653) i una de trencada (FMNH PM 59520). Krause et\xc2\xa0al. no foren capa\xc3\xa7os de determinar si les dents provenien del maxil\xc2\xb7lar inferior o el superior ni si eren molars o premolars molariformes, per\xc3\xb2 suggeriren que representaven posicions dentals diferents. Tanmateix, l'any 2007 Wilson et\xc2\xa0al. identificaren UA 8653 provisionalment com a molariforme inferior esquerra (mf4); com que no es pot distingir amb certesa les molars i les premolars dels gondwanateris, es prefereix el terme \xc2\xabmolariforme\xc2\xbb. La superf\xc3\xadcie de l'esmalt presenta pericimes (crestes i solcs distribu\xc3\xafts en un patr\xc3\xb3 transvers similar a una ona)._NEWLINE_L'holotip UA 8653 \xc3\xa9s hipsodont i corb. Mesura 11,2\xc2\xa0mm d'al\xc3\xa7ada, el 85% dels quals s\xc3\xb3n de la corona, que mesura 3,4x3,2\xc2\xa0mm. La superf\xc3\xadcie mastegadora est\xc3\xa0 desgastada i cont\xc3\xa9 una illa en forma de V que est\xc3\xa0 composta de dentina i es troba envoltada per esmalt. L'esmalt est\xc3\xa0 absent d'una banda de la corona. Entre els dos bra\xc3\xa7os de la V, a la vora lingual (interior) de la dent, hi ha un solc reblit amb cement que s'est\xc3\xa9n al llarg de tota la dent. La pres\xc3\xa8ncia d'aquest solc tan llarg el distingeix del sudamer\xc3\xadcid del Cretaci superior de Sud-am\xc3\xa8rica Gondwanatherium. L'esmalt es compon de prismes petits i rodons que estan separats per amples bandes cont\xc3\xadnues de matriu interprism\xc3\xa0tica (MIP, el material que hi ha entre els prismes d'esmalt)._NEWLINE_FMNH PM 59520 mesura 9.8\xc2\xa0mm d'al\xc3\xa7ada. S'assembla a UA 8653 en molts aspectes, per\xc3\xb2 \xc3\xa9s menys corba i la superf\xc3\xadcie mastegadora cont\xc3\xa9 un gran infund\xc3\xadbul (una cavitat en forma d'embut) reblit amb cement i envoltat per esmalt que penetra la dent en profunditat. Tamb\xc3\xa9 presenta o b\xc3\xa9 un segon infund\xc3\xadbul o b\xc3\xa9 un solc reblit amb cement. El menor grau de curvatura i les difer\xc3\xa8ncies en la morfologia masticat\xc3\xb2ria suggereixen que les dues dents representen posicions dentals diferents. Krause et\xc2\xa0al. classificaren aquesta dent provisionalment dins el g\xc3\xa8nere Lavanify, tenint en compte les considerables variacions que presenten els gondwanateris entre les dents en el si d'una mateixa esp\xc3\xa8cie i la manca de proves en sentit contrari."